**RASPIS**

**KONKURS ZA IDEJNO RJEŠENJE REVITALIZACIJE I UREĐENJA PARK ŠUME ZLATICA U PODGORICI**

**Glavni grad Podgorica**

Ul. Njegoševa, br. 13, Podgorica

Crna Gora

[www.podgorica.me](http://www.podgorica.me)

SADRŽAJ

[1. OSNOVNI PODACI O KONKURSU 4](#_Toc194919003)

[1.1. Naziv konkursa 4](#_Toc194919004)

[1.2. Naziv raspisivača konkursa 4](#_Toc194919005)

[2. CILJ KONKURSA 4](#_Toc194919006)

[3. OBLIK KONKURSA 4](#_Toc194919007)

[4. KONKURSNI ZADATAK 4](#_Toc194919008)

[5. OBAVEZNI USLOVI ZA UČEŠĆE NA KONKURSU 5](#_Toc194919009)

[6. SASTAV ŽIRIJA I IZVJESTILACA 6](#_Toc194919010)

[6.1. Konkursni žiri 6](#_Toc194919011)

[6.2. Izvjestioci 6](#_Toc194919012)

[7. OBAVEZE RASPISIVAČA PREMA ODLUCI ŽIRIJA 6](#_Toc194919013)

[8. SADRŽAJ KONKURSNE DOKUMENTACIJE 7](#_Toc194919014)

[8.1. Tekstualni dio 7](#_Toc194919015)

[8.2. Grafički dio 7](#_Toc194919016)

[9. USLOVI, IZNOS NAKNADE, NAČIN I ADRESA PREUZIMANJA KONKURSNE DOKUMENTACIJE 7](#_Toc194919017)

[10. KONKURSNI ROKOVI 7](#_Toc194919018)

[10.1. Raspis konkursa 7](#_Toc194919019)

[10.2. Rok za postavljanje pitanja 7](#_Toc194919020)

[10.3. Rok za predaju radova 8](#_Toc194919021)

[10.4. Rezultati konkursa 8](#_Toc194919022)

[11. SADRŽAJ KONKURSNOG RADA 8](#_Toc194919023)

[11.1. Tekstualni dio 8](#_Toc194919024)

[11.2. Grafički dio 8](#_Toc194919025)

[12. NAČIN TEHNIČKO – OBLIKOVNE OBRADE KONKURSNOG RADA 8](#_Toc194919026)

[12.1. Tekstualni prilozi 9](#_Toc194919027)

[12.2. Grafički prilozi 9](#_Toc194919028)

[12.3. Način predaje rada 9](#_Toc194919029)

[13. PREPORUKE RASPISIVAČA KONKURSA I PROPISI OD ZNAČAJA ZA KONKURSNI ZADATAK I TEHNIČKU REGULATIVU 10](#_Toc194919030)

[14. KRITERIJUMI NA OSNOVU KOJIH ĆE SE VRŠITI OCJENJIVANJE RADOVA 11](#_Toc194919031)

[15. VRSTA I VISINA NAGRADA, OTKUPA, OBEŠTEĆENJA I NADOKNADA 11](#_Toc194919032)

[16. USLOVI ZAŠTITE AUTORSKIH PRAVA I POVREDE PRAVILA KONKURSA 12](#_Toc194919033)

[16.1. Autorska prava 12](#_Toc194919034)

[16.2. Anonimnost 12](#_Toc194919035)

[16.3. Diskvalifikacija 13](#_Toc194919036)

[17. JEZIK NA KOME SE RASPISUJE I SPROVODI KONKURS 13](#_Toc194919037)

[18. ZAVRŠNE ODREDBE 13](#_Toc194919038)

# OSNOVNI PODACI O KONKURSU

## Naziv konkursa

Konkurs za idejno rješenje revitalizacije i uređenja park šume Zlatica u Podgorici.

## Naziv raspisivača konkursa

***Glavni grad Podgorica***

Ul. Njegoševa, br. 13, Podgorica

Crna Gora

[www.podgorica.me](http://www.podgorica.me)

# CILJ KONKURSA

Primarni cilj konkursa je obezbjeđivanje vizije revitalizacije i uređenja predmetnog prostora u prirodnu oazu, sa zonama za odmor, rekreiranje i kulturu/edukaciju koja manifestuje težnju većeg boravka u prirodi. Ovaj projekat treba da posluži kao model za promišljanje daljih projekata revitalizacije urbanih prostora i čuvanja postojećih šuma u Podgorici, ali i čitavoj državi.

# OBLIK KONKURSA

Konkurs za idejno rješenje je međunarodni, opšti, jednostepeni i anonimni.

# KONKURSNI ZADATAK

Projektnim zadatkom predmetna lokacija se definiše kao multifunkcionalna rekreativna parkovska povšina sa sadržajima kao što su prostor za odmor i boravak na otvorenom, dječija igra, sport i rekreacija, kultura/edukacija.

Izvršiti zoniranje park šume na način da se planirani programski sadržaji koncentrišu na par lokacija unutar parka, omogućavajući da se ostatak zahvata doživi kao potpuno prirodno okruženje. Zoniranje unutar parka osmisliti kao zasebno u zavisnosti da li je prostor za aktivnosti, odmor, edukaciju/kulturu i slične sadržaje. Prilikom odabira sadržaja voditi računa da isti omogućavaju aktivnosti koje ne ugrožavaju održivost ekosistema.

Posebnu pažnju obratiti na formiranje mreže pješačkih staza kojom se obezbjeđuju povezivanje svih sadržaja, laka preglednost i orijentacija. Pješačke staze pozicionirati kroz raznovrsne, privlačne djelove i omogućiti neprekidne kružne maršrute kroz park. Kompoziciono rješenje prilagoditi urbanističkoj postavci okolnog prostora. Neophodno je povezati mrežu staza sa prilaznim putevima, otvoriti ili zatvoriti vidike zavisno od kvaliteta vizura i namjene kontaktne zone. Kompoziciono rješenje staza koncipirati na osnovu proučavanja uslova, pravaca kretanja posjetioca, karaktera zoniranja, a takođe i rasporeda postojećih struktura i vegetacije. Cilj je pronalaženje najracionalnijih rješenja planiranja mreže parkovskih puteva i staza. One treba da pravilno raspoređuju posjetioce po cijeloj teritoriji parka, bez tranzitnog kretanja kroz pojedine zone. Širine i nagibe staza prilagoditi kretanju svih kategorija korisnika poštujući *Pravilnik o bližim uslovima i načinu prilagođavanja objekata za pristup i kretanje lica smanjene pokretljivosti i lica sa invaliditetom („Sl. list CG“, br. 41/25)*. Treba imati u vidu da su putevi i staze funkcionalan i dekorativan elemenat parka, kao i da su namijenjene razgledanju parka ali i aktivnostima. Prilikom planiranja staza posebno voditi računa o protivpožarnom aspektu.

Prostorni raspored prilagoditi namjeni prostora, trajanju zadržavanja, starosnoj i socijalnoj strukturi korisnika, mikro-klimatskim uslovima, ambijentalnim i drugim vrijednostma. Za sjedenje planirati tople i postojane materijale koji osiguravaju udobnost i sigurnost korisnika. Materijale i dizajn prilagoditi prirodnom okruženu, težeći dugotrajnosti i osjećaju bezvremenosti. Na svim mjestima zadržavanja i na odgovarajućim lokacijama uz staze postaviti dovoljan broj kanti za otpatke. Na ulazima u park kao i na mjestima unutar zahvata predvidjeti postavljanje informativnih tabli. Unutar parka osmisliti pozicije česmi. Bitan aspekt uređenja je osvjetljenje koje treba planirati u skladu sa namjenom i uslovima mikro lokacija u okviru park šume. Prilikom planiranja rasvjete primjenjivati principe kojim se smanjuju negativni efekti po ekosistem (niska instalacija rasvjetnih tijela, usmjereno osvjetljenje, boja svjetlosti…). Kompletna urbana oprema treba da omogući racionalno, inovativno, funkcionalno i dinamično korišćenje prostora. Dizajn elemenata urbanog mobilijara treba da bude funkcionalan, uniforman i prepoznatljiv u savremenom arhitektonskom izrazu. Za urbanu opremu, koji zahtijeva korišćenje električne energije, razmotriti upotrebu novih tehničkih i tehnoloških rješenja, posebno u smislu potrošnje energije iz obnovljivih izvora.

U okviru zahvata moguće je planirati dvosmjerne biciklističke staze, vodeći računa o bezbijednosti posjetilaca parka. Ukoliko su definisane biciklističke staze, iste mogu, zajedno sa trim stazama bititrasirane posebno ili uz pješačke staze. Za materijalizaciju staza za tranje (ali i ostaih podloga za sadržaje u parku) koristiti prirodne materijale. Staza mora biti mekana i porozna. Trim staza je trenutno dužine oko 2km, a budućim idejnim rješenjem je potrebno produžiti istu koliko granice i sadržaj parka dozvoljavaju. Nije isključeno postvaljanje i nove trim staze, ukoliko je buduće rješenje zahvalnije (racionalnije). Minimalna širina staza za trčanje je 1,5 m, zbog mimoilaženja dvije osobe.

**Predlažemo razmatranje sljedećih sadržaja bez ograničavanja na nabrojane tačnije, autorima se ostvalja mogućnost da od svog predloženog sadržaja nađu najracionalnije rješenje:**

* Sportska igrališta (multifunkcionalni teren za više sportova sa mogućnošću postojanja tribine, ali uz uslov da njeno postavljanje/građenje ne zahtijeva velike građevinske intervencije u prostoru);
* Sportska igrališta za ostale sportive (prijedlog: tenis, košarka, odbojka, odbojka u pijesku ili slično);
* Toranj ili vještačku stijenu za penjenje;
* Ljetnja scena za predstave, prikazivanje filmova, koncerte...
* Komercijalni sadržaj (jedan ili dva kafe bara sa toaletom);
* Dječja igrališta (igralište za eksperimentisanje, senzorno igralište i tematska igrališta);
* Teretana na otvorenom;
* Trim staza za trčanje
* Biciklistička staza
* Vodene površine koje neće biti dubike i dominantne u prostoru
* Česme
* Zona za odmor - mirna zona koja je praćenja svojim urbanim mobilijarom

Pozeljno je da kafe bar bude montažnog tipa, da se prostor za sjedenje treba urediti na poroznoj podlozi, nikako nije poželjno betoniranje, moguće koristiti različite vrste sklopivih stolica, ligeštula i korištenje mobilijara parka (kafa za ponijeti i sl.)

Autorima se ostavlja mogućnost dizajniranja umjetničkih instalacija (skulpture, instalacije, mozaici, murali, land art...) u svrhu kreiranja posebnog identiteta prostora.

Kolski pristup lokaciji projektovati da zadovolji sadržajne kapacitete parka. Treba predvidjeti prilaz licima koja se otežano kreću ili koriste invalidska kolica, kao i potreban broj parking mjesta u skladu sa Zakonom i Pravilnikom o bližim uslovima i načinu prilagođavanja objekata za pristup i kretanje lica smanjene pokretljivosti i lica sa invaliditetom.

**Nove sadržaje za aktivnu rekreaciju planirati što je više moguće u zonama na kojima nema postojećih stabala.** Projektom pejzažne arhitekture predvidjeti revitalizaciju zelenog fonda na lokaciji uz obogaćivanje sadnjom novih vrsta koje treba da doprinesu estetskim kvalitetima prostora. Ozelenjavanje vršiti vrstama koje su otporne na ekološke uslove sredine i usklađene sa kompozicionim i funkcionalnim zahtjevima. Predlaže se maksimalno očuvanje postojećih stabala u obodnom dijelu parka kako bi se očuvala mikro klima parka. Radi se o gustoj neuređenoj zaštitnoj šumskoj površini stabala,koja su rasla u gustom sklopu,a usled jakih vjetrova veći dio stabala je nakrivljen i oslabljenog vitalnog stanja. Prilikom uvođenja novih sadržaja i uklapanja postojećih stabala dati prioritet očuvanju grupacija stabala u odnosu na čuvanje pojedinačnih primjeraka. “Otvaranje” ovakvih sklopova cesto moze da naruši stabilnost sastojina.

Potrebno je u nova rješenja uvesti lišćarske vrste u cilju transformacije šume iz monokulturne šume alepskog bora u mješovitu lišćarsko četinarsku šumu kako zbog veće stabilnosti, tako i zbog unapređenja estetsko pejzažnih karakteristika.

Biljne vrste koje se predlažu, moraju ispuniti sanitarno-higijensku ulogu (smanjenje buke, apsorpcija izduvnih gasova i stvaranje sijenke) i biti otporne na gradske i klimatske uslove. Projekat raditi na situacionom planu uređenja terena. Predvidjeti način zaštite, održavanja i navodnjavanja sadnica.

# OBAVEZNI USLOVI ZA UČEŠĆE NA KONKURSU

Pravo učešća na konkursu imaju sva fizička i pravna lica koja ispunjavaju uslove definisane Raspisom konkursa i Projektnim zadatkom.

Na Konkursu mogu učestvovati lica koja imaju prebivalište, odnosno sjedište na teritoriji Crne Gore, kao i lica sa sjedištem, odnosno prebivalištem na teritoriji druge države, a koja ispunjavaju sljedeće uslove za priznavanje kvalifikacija:

1. Barem jedan od članova autorskog tima mora da posjeduje licencu ovlašćenog inženjera arhitekture za projektovanje objekata (licencirani arhitekta);

2. Barem jedan od članova autorskog tima mora da bude diplomirani pejzažni arhitekta.

Preporuka je da se prilikom izrade idejnog rješenja konsultuju/angažuju kao članovi tima i inženjeri različitih profila, dizajneri, stručna lica povezana sa temama sociologije i ekologije, čije pristustvo nije obavezujuće. Licenca ostalih članova u timu nije obavezujuća.

Na Konkursu ne mogu učestvovati lica koja su neposredno angažovana na pripremi i sprovođenju Konkursa, lica koja su u njihovom najužem srodstvu, lica koja su zaposlena kod raspisivača Konkursa i lica kojima je prestao radni odnos kod raspisivača Konkursa u periodu od dvije godine po prestanku radnog odnosa, kao i lica koja su u najužem srodstvu i/ili su u radnom odnosu sa članovima žirija.

Obavezni uslovi za učešće na konkursu su:

* konkursni rad mora sadržati sve grafičke i tekstualne elemente, kao i ostale podatke tražene Raspisom konkursa;
* konkursni rad mora biti dostavljen u predviđenom roku i na način utvrđen Raspisom konkursa.

Svaki od učesnika/ca, pojedinac ili grupa, ima pravo učešća na ovom konkursu samo sa jednim radom.

# SASTAV ŽIRIJA I IZVJESTILACA

## Konkursni žiri

Članovi konkursnog žirija su:

1. Alen Žunić, arhitekta, stručni član;

2. Nemanja Zimonjić, arhitekta, stručni član;

3. Nikola Novaković, arhitekta, stručni član;

4. Željka Čurović, pejzažna arhitektica, stručni član;

5. Duška Mačić, arhitektica, predstavnik raspisivača.

Ukoliko jedan od članova žirija ne bude u mogućnosti da učestvuje u žiriranju, raspisivač konkursa imenuje zamjenika člana žirija.

## Izvjestioci

Izvjestioci rade u sastavu:

Milena Rakčević, arhitektica, Glavni grad Podgorica;

Stefan Đukić, arhitekta, Glavni grad Podgorica.

Izvjestioci će prije početka rada Žirija konstatovati kompletnost prispjelih radova i njihovu usklađenost sa uslovima Konkursa i o tome obavijestiti žiri sa dokazom o eventualnoj nekompletnosti radova za koje je to konstatovano.

Administrativne poslove za potrebe Konkursa obavljaće stručni izvjestioci Konkursa.

# OBAVEZE RASPISIVAČA PREMA ODLUCI ŽIRIJA

Raspisivač konkursa će nakon donošenja odluke žirija i predaje Završnog izvještaja žirija, objaviti rezultate konkursa na način na koji je oglašen i poziv na konkurs. Objavljeni rezultati konkursa i izvještaj žirija dostaviće se učesnicima, u skladu sa raspisom konkursa.

Prispjeli konkursni radovi i Završni izvještaj žirija biće objavljeni na internet stranici [Konkursi | Glavni grad Podgorica](https://podgorica.me/sluzba-glavnog-gradskog-arhitekte/konkursi/), 30 dana od dana objavljivanja rezultata.

Odredba člana 15 stav 6 i 7 Zakona o izgradnji objekata („Sl. list CG“, br. 19/25),

# SADRŽAJ KONKURSNE DOKUMENTACIJE

## Tekstualni dio

* Raspis konkursa;
* Konkursni zadatak.

## Grafički dio

* Digitalna podloga predmetnog zahvata;
* Katastarsko-topografski prikaz lokacije sa bližim okruženjem;
* Foto i video dokumentacija.

# USLOVI, IZNOS NAKNADE, NAČIN I ADRESA PREUZIMANJA KONKURSNE DOKUMENTACIJE

Sva dokumentacija koja predstavlja konkursni materijal biće objavljena na internet stranicama:

[www.podgorica.me](http://www.podgorica.me),

www.architecturalcompetitions.me.

Za preuzimanje konkursne dokumentacije ne plaća se naknada.

# KONKURSNI ROKOVI

## Raspis konkursa

Konkurs je otvoren od **8. septembra 2025. godine**.

## Rok za postavljanje pitanja

Svi učesnici mogu postaviti pitanja u vezi sa konkursom do **1. oktobra 2025. godine**, nakon čega će sva pristigla pitanja i odovori biti objavljeni na internet stranici Glavnog grada Podgorica do 6. oktobra 2025. godine.

Pitanja se šalju na adrese:

[konkursi.zlatica@podgorica.me](mailto:konkursi.zlatica@podgorica.me)

## Rok za predaju radova

Rok za predaju radova je **09:00h (UTC+1) 10. novembar 2025. godine.**

## Rezultati konkursa

Svi učesnici biće obaviješteni o odluci žirija najkasnije do **1. decembra 2025. godine**.

Rezultati Konkursa i izvještaj žirija biće objavljeni na internet stranici [Konkursi | Glavni grad Podgorica](https://podgorica.me/sluzba-glavnog-gradskog-arhitekte/konkursi/) I www.architecturalcompetitions.me.

# SADRŽAJ KONKURSNOG RADA

## Tekstualni dio

Svaki konkursni rad sadrži tekstualni dio prezentovan u sveskama A3 sljedećeg sadržaja:

* Konceptualno obrazloženje rješenja;
* Opis i obrazloženje odabranih sadnica;
* Opis i obrazloženje odabranih materijala;
* Opis primjene načela energetske efikasnosti i ekološki prihvatljivih rješenja(javna rasvjeta, ozelenjavanje, materijalizacije...);
* Tabela sa ostvarenim bruto i neto površinama i urbanističkim parametrima;
* Okvirna procjena investicije.

## Grafički dio

Svaki konkursni rad sadrži grafički dio prezentovan u sveskama A3 sljedećeg sadržaja:

- Šira situacija konkursnog područja (u zahvatu parka sa kontaktnim zonama) u adekvatnoj razmjeri;

- Situaciono rješenje u adekvatnoj razmjeri koje sadrži kompozicioni plan fizičkih struktura, sadržaj tražen konkursnim zadatkom, nivelaciju, saobraćajno rješenje, sažet prikaz ostvarenih površina kao i ostale podatke neophodne za sagledavanje rješenja;

- Pejzažno uređenje sa dispozicijom sadnje i legendom sadnog materijala;

- Detalji partera, karakteristični segmenti uređenja prostora u adekvatnoj razmjeri;

- Prijedlog izgleda urbanog mobilijara/ urbane opreme, kafe bara (osnove, presjeci, 3D prikazi u adekvatnoj razmjeri, eventualno karakterističan detalj) i drugih planiranih privremenih objekata u parku;

- 3D izgledi i foto-montaže po izboru autora

# NAČIN TEHNIČKO – OBLIKOVNE OBRADE KONKURSNOG RADA

Konkursni radovi predaju se isključivo u digitalnoj formi.

## Tekstualni prilozi

Tekstualni prilozi predaju se u jedinstvenom fajlu u .pdf formatu, veličine A3, sa sadržajem naznačenim u poglavlju br. 11. Broj strana nije ograničen.

U gornjem desnom uglu svakog lista staviti puni naziv konkursa.

U gornjem lijevom uglu svakog lista naznačiti šifru rada.

Koristiti font ARIAL, veličina: 10.

## Grafički prilozi

Svi grafički prilozi konkursnog rada predaju se jedinstvenom fajlu u .pdf formatu, veličine lista A3. Grafički prilozi predaju se u skladu sa sadržajem naznačenim u poglavlju br. 11. Broj strana nije ograničen.

U gornjem desnom uglu svakog lista staviti puni naziv konkursa.

U gornjem lijevom uglu svakog lista naznačiti šifru rada.

Koristiti font ARIAL, veličina: 10.

**Za potrebe organizovanja izložbe dostaviti jedan pano veličine A0 vertikalne orjentacije (portrait) pripremljena za štampu, na kojima autor može prikazati sadržaj po izboru iz konkursnog rada.**

U gornjem desnom uglu svakog panoa staviti puni naziv konkursa.

U gornjem lijevom uglu svakog panoa naznačiti šifru rada.

Koristiti font ARIAL, veličina: 16.

## Način predaje rada

Konkursni rad dostavlja se putem email-a na adresu [konkursi.zlatica@podgorica.me](mailto:konkursi.zlatica@podgorica.me) **ne kasnije od 09:00h (UTC+2) 10. novembar 2025. godine.**

Za slanje radova obavezno je korišćenje posebne email adrese kreirane za tu svrhu i koja se sastoji od sljedećih elemenata:

**1. konkursi.zlatica**

**2. tačka (**.**)**

**3. odabrana šifra autora i**

**4. široko korišteni domen (yahoo, hotmail, gmail i sl.).**

Primjer: konkursi.zlatica.xxxxx@gmail.com

Prilikom slanja dokumentacije voditi računa da ista nije veća od 5MB. U suprotnom koristiti platformu WeTransfer ili ekvivalent na način što će se korišćenjem posebno kreirane email adrese dostaviti poveznica za preuzimanje dokumentacije sa internet platforme.

*Učesnici će dobiti email potvrde prijema. Učesnici su u potpunosti odgovorni za sigurnu i pravovremenu dostavu dokumentacije i Glavni grad Podgorica se ne može smatrati odgovornim za neuspjele prijave.*

Prijava, da bi bila ispravna, treba da sadrži tri odvojena foldera sa .pdf fajlovima i to: jedan za tekstualne priloge, jedan za grafičke priloge i jedan koji sadrži podatke o autoru/ima. Izvjestioci će po pristizanju konkursnih radova provjeriti dostavljenu dokumentaciju i izdvojiti folder sa podacima o autoru/ima na čuvanje do konačne odluke Žirija.

Folder „PODACI O AUTORU“ sadrži (obrazac u prilogu):

1. Ukoliko se isplata nagrada vrši na ime fizičkih lica:

* Šifru rada;
* Ime/na i prezime/na autora; odnosno predstavnika autorskog tima;
* Adresu/e elektronske pošte i broj mobilnog telefona predstavnika autorskog tima;
* Izjavu o prihvatanju uslova konkursa;
* Izjavu o raspodjeli nagrade sa brojevima žiro-računa članova autorskog tima, na koje će biti izvršena isplata nagrade, koja mora biti potpisana od strane svih članova autorskog tima;

1. Ukoliko se isplata nagrada vrši na firmu:

* Šifru rada;
* Ime/na autora sa adresom i brojem telefona;
* Podaci o licu ovlašćenom za zastupanje
* Adresu, adresu elektronske pošte i broj mobilnog telefona predstavnika autorskog tima;
* Naziv firme, broj žiro računa, PIB i PDV;
* Izjavu o prihvatanju uslova konkursa;
* Izjava autora o isplati honorara na žiro-račun firme, potpisana od strane svih članova autorskog tima.

# PREPORUKE RASPISIVAČA KONKURSA I PROPISI OD ZNAČAJA ZA KONKURSNI ZADATAK I TEHNIČKU REGULATIVU

Prilikom izrade idejnog pejzažno - arhitektonskog rješenja, učesnici konkursa dužni su poštovati uslove date Konkursnim zadatkom.

Obim i nivo obrade konkursnog rješenja dati tako da se pejzažno – arhitektonsko rješenje može primjenjivati u skladu sa važećim Zakonom o planiranju prostora i izgradnji objekata, odnosno treba da sadrži sve elemente urbanističko-arhitektonskog idejnog rješenja.

# KRITERIJUMI NA OSNOVU KOJIH ĆE SE VRŠITI OCJENJIVANJE RADOVA

|  |  |  |
| --- | --- | --- |
| 1. | *Prostorni kriterijum*  - prostorni koncept rješenja, odnos djelova i cjeline prostora, arhitektonske vrijednosti, prostorni komfor, kvalitet prostora, inženjerska racionalnost i tehnička izvodljivost | 0 – 25 bodova |
| 2. | *Programski kriterijum*  - funkcionalnost i funkcionalna opravdanost rješenja, racionalno korišćenje prostora, poštovanje i ispunjavanje konkursnog zadatka i prostornog programa | 0 – 25 bodova |
| 3. | *Ekološki kriterijum*  - odnos prema zaštiti, očuvanju i unapređenju kvaliteta životne sredine, održivo korišćenje prirodnih resursa, energetska efikasnost i korišćenje obnovljivih izvora energije  *-* održivost uspostavljanja šumskog ekosistema; | 0 – 25 bodova |
| 4. | *Estetski kriterijum*  - originalnost, inovativnost, izvornost i kreativna posebnost, cjelovitost i dosljednost rješenja | 0 – 15 bodova |
| 5. | *Ekonomski kriterijum*  - ekonomičnost i ekonomski aspekti projektovanog rješenja, finansija održivost rješenja, ekonomska adekvatnost rješenja u konkursnom zadatku, racionalnost i praktičnost, pouzdanost u korišćenju i eksploataciji, predviđeni troškovi održavanja u odnosu na karakter prostora | 0 – 10 bodova |

# VRSTA I VISINA NAGRADA, OTKUPA, OBEŠTEĆENJA I NADOKNADA

Ukupan nagradni fond za dodjelu iznosi 65.000,00 eura.

Žiri će dodijeliti prvu, drugu, treću nagradu i tri otkupa, i to u sljedećim iznosima:

I nagrada - 25.000,00 eura

II nagrada - 12.000,00 eura

III nagrada - 6.000,00 eura

Tri otkupa po 2.000,00 eura

Autori/ke nagrađenog rada obavezni/e su da dostave dokumentaciju sa dopunama i korekcijama u skladu sa preporukama žirija u roku od 10 radnih dana od objave rezultata Konkursa.

Ukupan fond za troškove žirija, izvjestilaca i organizacije iznosi 16.000,00 eura, od čega fond za naknade žirija iznosi 13.640,00 eura.

Nagrade, otkupi, kao i naknade članovima žirija i izvjestiocima, navedeni su u bruto iznosu.

Žiri zadržava pravo da ne dodijeli neku od navedenih nagrada ukoliko konkursni radovi ne budu na zadovoljavajućem nivou, kao i da ustanovi posebne nagrade i priznanja.

# USLOVI ZAŠTITE AUTORSKIH PRAVA I POVREDE PRAVILA KONKURSA

## Autorska prava

Zakonom o izgradnji objekata ("Sl. list CG", br. 19/25 i 92/25) član 15 stavom 7 i 8 je predviđeno:

* *„Autor ili grupa autora najbolje rangiranog rada javnog konkursa za idejno arhitektonsko rješenje stiče pravo dalje razrade projektne dokumentacije putem pregovaračkog postupka bez prethodnog objavljivanja poziva za nadmetanje, u skladu sa zakonom kojim se uređuje postupak javnih nabavki.*
* *Ako pregovarački postupak bez prethodnog objavljivanja poziva za nadmetanje nije primjenjiv, sprovešće se jedan od postupaka javnih nabavki, u skladu sa zakonom kojim se uređuje postupak javnih nabavki."*

***\* Do izmjena Zakona o javnim nabavkama, pregovarački postupak bez prethodnog objavljivanja poziva za nadmetanje sa autorom ili grupom autora najbolje rangiranog rada za izbor projektanta glavnog projetka nije dozvoljen. Umjesto toga primjenjuje se otvoreni postupak nadmetanja za izbor projektanta glavnog projekta.***

## Anonimnost

Svi konkursni radovi predaju se anonimno. Anonimnost učesnika se postiže slobodnim preuzimanjem konkursnog materijala sa sajta Glavnog grada Podgorica i postavljanjem pitanja bez obaveze potpisa i identifikacije i upotrebom za tu svrhu bilo koje e-mail adrese. Šifru rada osmišljavaju sami autori. Anonimnost je na snazi u toku donošenja odluke Žirija i ne smije biti povrijeđena pod bilo kakvim uslovima. Nakon donošenja odluke, žiri je obavezan da Raspisivaču dostavi odluku o nagrađenim radovima sa zvaničnim obrazloženjem. Tek nakon ove odluke Izvjestioci pristupaju folderima ”Podaci o autoru”, nakon čega su poznati autori nagrađenih radova.

## Diskvalifikacija

Konkursni radovi neće biti uzeti u obzir prilikom žiriranja ukoliko:

* Konkursni rad nije dostavljen u roku naznačenom u poglavlju 10.3. ovog Raspisa konkursa;
* Konkursni rad ne sadrži sve priloge definisane poglavljem 11 ovog Raspisa konkursa;
* Konkursni rad nije predat u skladu sa pravilima definisanim u poglavlju 12 ovog Raspisa konkursa;
* Konkursni rad prekrši uslove anonimnosti.

# JEZIK NA KOME SE RASPISUJE I SPROVODI KONKURS

Raspisivač raspisuje i sprovodi konkurs na crnogorskom i engleskom jeziku.

# ZAVRŠNE ODREDBE

Rezultati konkursa i obrazloženje odluke konkursnog žirija biće objavljeni na internet stranici [https://podgorica.me/stranice/konkurs](https://podgorica.me/stranice/konkurs-) i [www.architecturalcompetitions.me](http://www.architecturalcompetitions.me).

Autor/i nagrađenog rada i Raspisivač konkursa dužni su postupati u skladu sa zaključcima Žirija, a u vezi sa daljom realizacijom nagrađenog rada.

Na osnovu člana 42 Pravilnika o načinu i postupku raspisivanja i sprovođenja javnog konkursa za idejno arhitektonsko rješenje („Sl. list CG“, br. 19/18, 2/24 i 8/24), svi prispjeli konkursni radovi biće javno izloženi 30 dana od dana dodjele nagrada.

Žiri zadržava pravo da ne dodijeli neku od navedenih nagrada ukoliko konkursni radovi ne budu na zadovoljavajućem nivou, kao i da ustanovi posebne nagrade i priznanja.

Eventualni sporovi koji proisteknu iz ovog konkursa rješavaće se sporazumno, a ukoliko to ne bude moguće riješiće ih nadležan sud.

**OBRAZAC IZJAVE / Ukoliko je učesnik konkursa fizičko lice ili grupa fizičkih lica**

1. Šifra rada:

2. Ime/na i prezime/na autora i saradnika:

3. Adresu, adresa elektronske pošte i broj mobilnog telefona autora:

4. **- a/** Za crnogorske državljane: JMBG autora / broj žiro-računa autora (jednog od članova autorskog tima) / Naziv banke

**- b**/ Za strane državljane: Instrukcije iz banke za inostrano plaćanje (koje treba da sadrže IBAN i SWIFT autora, odnosno jednog od članova autorskog tima), na koji će biti izvršena uplata nagrade.

Ovom izjavom, kao autor/članovi autorskog tima, potvrđujemo saglasnost sa svim uslovima Konkursa preciziranim Raspisom, te daljim korišćenjem konkursnog rada od strane Raspisivača. Takođe, ovom izjavom potvrđujem/o da prema propozicijama Konkursa, zadovoljavam/o pravo učešća, te da ću/e \_\_\_\_\_\_\_\_\_\_\_\_\_\_\_\_\_ (član autorskog tima) biti lice za komunikaciju sa Raspisivačem, po pitanju korekcije idejnog rješenja, a u odnosu na preporuke date od strane Žirija.

Shodno gore navedenom, izjavljujem/o da su gore naznačeni podaci tačni i da sam/smo saglasni da nagrada bude uplaćena na gore naznačeni broj žiro-računa \_\_\_\_\_\_\_\_\_\_\_\_\_\_\_\_\_\_\_\_\_\_ (ime člana autorskog tima), a da smo mi odgovorni za dalju raspodjelu nagrade.

Potpis autora/članova autorskog tima i saradnika

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**OBRAZAC IZJAVE / Ukoliko je učesnik konkursa pravno lice**

1. Šifra rada:

2. Naziv pravnog lica:

3. Ime/na i prezime/na članova autorskog tima koji funkcionišu u okviru pravnog lica:

4. Lice ovlašćeno za zastupanje:

5. Adresu, adresa elektronske pošte i broj telefona pravnog lica:

6. a/ za pravna lica u Crnoj Gori: Broj žiro-računa pravnog lica / naziv banke / PIB i PDV, na koji će biti izvršena uplata nagrade

b/ za strana pravna lica: Instrukcije iz banke za inostrano plaćanje (koje treba da sadrže IBAN i SWIFT pravnog lica) / naziv banke / PIB, na koji će biti izvršena uplata nagrade.

Ovom izjavom potvrđujem saglasnost sa svim uslovima Konkursa preciziranim Raspisom, te daljim korišćenjem konkursnog rada od strane Raspisivača. Takođe, ovom izjavom potvrđujem da prema propozicijama Konkursa, zadovoljavam pravo učešća, te da ću/e \_\_\_\_\_\_\_\_\_\_\_\_\_\_\_\_\_ (lice ovlašćeno za zastupanje) biti lice za komunikaciju sa Raspisivačem, po pitanju korekcije idejnog rješenja, a u odnosu na preporuke date od strane Žirija.

Shodno gore navedenom, izjavljujem da su gore naznačeni podaci tačni i da sam saglasan/na da nagrada bude uplaćena na gore naznačeni broj žiro računa \_\_\_\_\_\_\_\_\_\_\_\_\_\_\_\_\_\_\_\_\_\_ (pravnog lica).

Potpis i pečat pravnog lica

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_